O‘zbekiston “Kamolot” yoshlar ijtimoiy harakati tomonidan O‘zbekiston Respublikasi Qurolli Kuchlari safida muddatli harbiy xizmatni o‘tagan va oliy ta’lim muassasalariga to‘lov-kontrakt shakli asosida o‘qishga qabul qilingan talabalarga moddiy yordam

O‘zbekiston Respublikasi Prezidentining 2005-yil 31-oktabrdagi PQ-213-son “O‘zbekiston Respublikasi Qurolli Kuchlari safida muddatli harbiy xizmatni o‘tayotgan harbiy xizmatchilarga beriladigan imtiyozlar tizimini yanada takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Moliya vazirligi va Oliy va o‘rta maxsus ta’lim vazirligi qaror qiladi:
 1. O‘zbekiston “Kamolot” yoshlar ijtimoiy harakati tomonidan O‘zbekiston Respublikasi Qurolli Kuchlari safida muddatli harbiy xizmatni o‘tagan va oliy ta’lim muassasalariga to‘lov-kontrakt shakli asosida o‘qishga qabul qilingan talabalarga moddiy yordam ko‘rsatish qoidalari ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Qoidalar O‘zbekiston Respublikasi Prezidentining 2005-yil 31-oktabrdagi PQ-213-son “O‘zbekiston Respublikasi Qurolli Kuchlari safida muddatli harbiy xizmatni o‘tayotgan harbiy xizmatchilarga beriladigan imtiyozlar tizimini yanada takomillashtirish chora-tadbirlari to‘g‘risida”gi qaroriga muvofiq O‘zbekiston “Kamolot” yoshlar ijtimoiy harakati (bundan buyon matnda Harakat deb yuritiladi) tomonidan O‘zbekiston Respublikasi Qurolli Kuchlari safida muddatli harbiy xizmatni o‘tagan, harbiy qismlar qo‘mondonligining tavsiyanomasiga ega bo‘lgan, O‘zbekiston Respublikasi oliy ta’lim muassasalariga to‘lov-kontrakt shakli asosida o‘qishga qabul qilingan talabalarga moddiy yordam ko‘rsatish shartlari va tartibini belgilaydi.
 1. Mazkur Qoidalar oliy ta’lim muassasalarida bakalavriat ta’lim yo‘nalishi bo‘yicha o‘qiyotgan talabalarga nisbatan qo‘llaniladi.
 2. Mazkur Qoidalarga muvofiq O‘zbekiston Respublikasi Qurolli Kuchlari safida muddatli harbiy xizmatni o‘tagan, harbiy qismlar qo‘mondonligining tavsiyanomasiga ega bo‘lgan, O‘zbekiston Respublikasi oliy ta’lim muassasalariga to‘lov-kontrakt shakli asosida o‘qishga qabul qilingan talabalar joriy o‘qish yilida Harakatning oliy ta’lim muassasalaridagi boshlang‘ich tashkiloti faoliyatida faol qatnashgan taqdirda Harakat tomonidan moddiy yordam olish huquqiga ega bo‘ladilar.
 3. Moddiy yordam ko‘rsatish Harakat tomonidan mazkur Qoidalarning 1-bandida ko‘rsatilgan talabalarga to‘lov-kontrakt shakli asosida o‘qish uchun tuzilgan shartnoma miqdorining 35 foizini to‘lash orqali ko‘rsatiladi. Bunda talabalarga moddiy yordam ko‘rsatish ular tomonidan shartnomada belgilangan to‘lov miqdorining 65 foizini belgilangan muddatlarda to‘lash sharti bilan amalga oshiriladi.
 4. Har yili 1-fevraldan kechikmay oliy ta’lim muassasasi Harakatning oliy ta’lim muassasasidagi boshlang‘ich tashkiloti Kengashiga (bundan buyon matnda Harakatning boshlang‘ich tashkiloti Kengashi deb yuritiladi) O‘zbekiston Respublikasi Qurolli Kuchlari safida muddatli harbiy xizmatni o‘tagan, harbiy qismlar qo‘mondonligining tavsiyanomasiga ega bo‘lgan va oliy ta’lim muassasasiga to‘lov-kontrakt shakli asosida o‘qishga qabul qilingan talabalarning (bundan buyon matnda talabalar deb yuritiladi) ro‘yxatini, shuningdek ularning o‘zlashtirishi va intizomi to‘g‘risidagi ma’lumotlarni taqdim qiladi.
 5. Har yili 20-fevraldan kechikmay talabalar Harakatning boshlang‘ich tashkiloti Kengashiga Harakat tomonidan moddiy yordam ko‘rsatilishi to‘g‘risida ariza bilan murojaat qiladilar. 
 6. Har yili 1-martdan to 5-martga qadar bo‘lgan muddatda Harakatning boshlang‘ich tashkiloti Kengashi talabalarning arizalarini ko‘rib chiqadi hamda mazkur Qoidalarning 8-bandida ko‘rsatilgan ko‘rsatkichlar asosida Harakat tomonidan moddiy yordam ko‘rsatish uchun tavsiya etish bo‘yicha qaror qabul qiladi. 
 7. Harakatning boshlang‘ich tashkiloti Kengashi quyidagi huquqlarga ega:
 Harakatning Markaziy Kengashiga talabaga moddiy yordam ko‘rsatishni tavsiya etish;
 talabani moddiy qo‘llab-quvvatlashga tavsiya etishni rad etish. Moddiy qo‘llab-quvvatlashga tavsiya etish rad etilgan taqdirda, Harakatning boshlang‘ich tashkiloti Kengashi majlisining bayonida muayyan talaba nima uchun rad etilganligi sabablari ko‘rsatiladi. 
 8. Harakatning boshlang‘ich tashkiloti Kengashi talabalarni moddiy yordamga tavsiya etish to‘g‘risidagi masalani ko‘rib chiqishda talabalarning o‘tgan o‘quv yilidagi quyidagi asosiy ko‘rsatkichlarini (birinchi bosqich talabalari uchun o‘quv yilining birinchi semestr natijalarini) inobatga oladi:
 talabaning Harakat faoliyatidagi (ma’naviy-ma’rifiy va jamoat ishlarida, Harakatning boshlang‘ich tashkiloti, mahalliy va mintaqaviy Kengashlari, Harakatning Markaziy Kengashi tomonidan tashkil etiladigan loyiha va tanlovlaridagi) faol ishtiroki;
 talabaning oliy ta’lim muassasasida belgilangan ichki tartib-qoidalariga rioya etishi (ichki tartib qoidalarga rioya etilmaganligi holati faqatgina oliy ta’lim muassasasi rektori tomonidan e’lon qilingan hayfsan olganligi bilan aniqlanadi);
 talabaning o‘rganilayotgan davrdagi o‘rtacha o‘zlashtirish ko‘rsatkichi 71 va undan yuqori foiz bo‘lishi lozim. Bunda talabaning o‘rtacha o‘zlashtirish ko‘rsatkichi o‘rganilayotgan davrdagi o‘quv fanlari bo‘yicha o‘zlashtirish ko‘rsatkichlari yig‘indisini o‘tilgan har bir semestrdagi o‘quv fanlarining umumiy soniga bo‘lish orqali aniqlanadi.
 9. Harakatning boshlang‘ich tashkiloti Kengashining moddiy yordam ko‘rsatish uchun talabalarni tavsiya etish to‘g‘risidagi qarori joriy o‘quv yili mobaynida haqiqiy hisoblanadi.
 10. Harakatning boshlang‘ich tashkiloti Kengashining majlisi uning ishida Kengash jami a’zolarining kamida 2/3 qismi ishtirok etgan taqdirda vakolatli hisoblanadi. Kengash majlisining bayonnomasi Harakatning boshlang‘ich tashkiloti rahbari va Kengashning majlisida ishtirok etgan barcha a’zolari tomonidan imzolanadi. 
 11. Harakatning boshlang‘ich tashkiloti Kengashining majlisi bayonnomasining nusxalari uch kun ichida oliy ta’lim muassasasiga va Harakatning Markaziy Kengashiga taqdim etiladi. 
 12. Harakatning Markaziy Kengashiga yuboriladigan majlis bayonnomasining nusxasiga moddiy yordam ko‘rsatishga tavsiya etilgan talabalarning ro‘yxati ilova qilinadi.
 13. Harakatning Markaziy Kengashi Harakatning boshlang‘ich tashkiloti Kengashlarining qarorlarini tasdiqlash to‘g‘risidagi masalani hujjatlar qabul qilingandan keyin o‘n besh ish kunidan kechiktirmasdan ko‘rib chiqadi.
 14. Harakatning Markaziy Kengashi qarorining bir nusxasi oliy ta’lim muassasasiga, bir nusxasi — Harakatning boshlang‘ich tashkiloti Kengashiga yuboriladi.
 15. Harakatning Markaziy Kengashi talabalarga moddiy yordam ko‘rsatish to‘g‘risidagi qarori qabul qilingandan keyin o‘n bank kuni mobaynida oliy ta’lim muassasasining budjetdan tashqari mablag‘lar bo‘yicha shaxsiy g‘azna hisobvaraqlariga moddiy yordam ko‘rsatish pulini o‘tkazadi.
 16. Oliy ta’lim muassasalarining yozma murojaatiga ko‘ra Harakatning Markaziy Kengashi tomonidan Oliy va o‘rta maxsus ta’lim vazirligi bilan kelishilgan holda talabalarni tavsiya etish bilan bog‘liq masalani ko‘rib chiqish muddatlariga o‘zgartirish kiritilishi mumkin.
 17. Talabalar safidan chiqarilgan yoki akademik ta’tilga chiqqan talaba Oliy va o‘rta maxsus, kasb-hunar ta’limi muassasalarida o‘qitishning to‘lov-kontrakt shakli va undan tushgan mablag‘larni taqsimlash tartibi to‘g‘risidagi nizomning (ro‘yxat raqami 2431, 2013-yil 26-fevral) 28 va 29-bandlariga muvofiq o‘zining to‘lov-kontrakt asosida o‘qishi uchun to‘lagan mablag‘ini qaytarib olish huquqiga ega bo‘lgan hollarda harakatning Markaziy Kengashi tomonidan oliy ta’lim muassasalarining budjetdan tashqari mablag‘lar bo‘yicha shaxsiy g‘azna hisobvaraqlariga o‘tkazilgan moddiy yordam ko‘rsatish puli qayta hisob-kitob qilinishi va Harakatning Markaziy Kengashiga qaytarilishi lozim. 
 18. Oliy ta’lim muassasasi talabalari safidan chiqarilgan talaba Oliy va o‘rta maxsus, kasb-hunar ta’limi muassasalarida o‘qitishning to‘lov-kontrakt shakli va undan tushgan mablag‘larni taqsimlash tartibi to‘g‘risidagi nizomning (ro‘yxat raqami 2431, 2013-yil 26-fevral) 27-bandiga muvofiq o‘zining to‘lov-kontrakt asosida o‘qishi uchun to‘lagan mablag‘ini qaytarib olish huquqiga ega bo‘lmagan hollarda Harakatning Markaziy Kengashi to‘langan moddiy yordam ko‘rsatish pulini talabadan qonun hujjatlarida belgilangan tartibda undiradi.
 19. Talaba moddiy yordam olish huquqidan voz kechsa, oliy ta’lim muassasasi talaba uchun to‘langan mablag‘ni Harakatning Markaziy Kengashiga o‘n kun ichida qaytaradi.
 20. Mazkur Qoidalarning 17 — 19-bandlarida ko‘rsatilgan holatlar yuz bergan taqdirda Harakatning boshlang‘ich tashkiloti Kengashi Harakatning Markaziy Kengashiga o‘n kun ichida xabar beradi.
 21. Mazkur Qoidalar talablarining bajarilishi, shuningdek Harakat tomonidan moddiy yordam ko‘rsatilgan talabalarning o‘quv jarayonidagi ishtiroki, ularning o‘zlashtirishi, intizomi va Harakat faoliyatidagi ishtiroki ustidan nazorat qilish tegishincha oliy ta’lim muassasasi hamda Harakatning boshlang‘ich tashkiloti Kengashi zimmasiga yuklatiladi.
 22. Ushbu Qoidalar O‘zbekiston “Kamolot” yoshlar ijtimoiy harakati Markaziy Kengashi bilan kelishilgan.